*Projekts*

LATVIJAS REPUBLIKAS MINISTRU KABINETS

2018. gada\_\_\_.\_\_\_\_\_\_\_\_\_ Noteikumi Nr.\_\_\_\_

Rīgā (prot. Nr.\_\_\_ \_\_\_.§)

**Prasības transporta enerģijas aprites cikla siltumnīcefekta gāzu emisiju samazinājuma aprēķināšanai**

Izdoti saskaņā ar

likuma “Par piesārņojumu”

55.panta sesto daļu

**I. Vispārīgie jautājumi**

1. Noteikumi nosaka:

1.1. kārtību, kādā aprēķina transporta enerģijas aprites cikla siltumnīcefekta gāzu emisiju daudzumu un to samazinājumu un augšposma emisiju samazinājumu;

1.2. metodes augšposma emisiju samazinājuma panākšanai;

1.3. kārtību, kādā degvielas piegādātājs sniedz datus par transporta enerģijas aprites cikla siltumnīcefekta gāzu emisiju intensitāti;

1.4. degvielas piegādātāja ziņojuma veidlapas paraugu un ziņojuma pārbaudes kārtību, kā arī informācijas aprites kārtību.

2. Noteikumos lietoti šādi termini:

2.1. dabīgais bitumens – ir jebkurš rafinēšanas rūpnīcas jēlmateriāla avots:

2.1.1. kura Amerikas Naftas institūta (*API*) blīvums nepārsniedz 10 grādus, jēlmateriālam atrodoties iegulā ekstrakcijas vietā, saskaņā ar Amerikas Testēšanas un materiālu biedrības (*ASTM*) testēšanas metodi D287;

2.1.2. kura vidējā viskozitāte gadā pie iegulas temperatūras ir lielāka par vērtību, kas aprēķināta, izmantojot šādu vienādojumu:

*viskozitāte (centipuaazos) = 518,98 -0,038T*, kur

*T* - temperatūra Celsija grādos.

2.1.3. kas atbilst Padomes 1987. gada 23. jūlija regulā (EEK) Nr. 2658/87 par tarifu un statistikas nomenklatūru un kopējo muitas tarifu (turpmāk – Padomes regula Nr.2658/87) ar Kombinētās nomenklatūras kodu 2714 klasificēto darvas smilšu definīcijai;

2.1.4. ja jēlmateriāla avota mobilizāciju panāk ar kalnrūpniecības metodēm vai gravitācijas drenāžu, ieguves palielināšanai izmantojot termisko paņēmienu, kam nepieciešamo siltumenerģiju galvenokārt iegūst no citiem avotiem, nevis paša izejvielas avota.

2.2. degslāneklis – ir jebkurš rafinēšanas rūpnīcas avots, kas atrodas iežu iegulā, satur cieto kerogēnu un atbilst Padomes regulā Nr.2658/87 ar Kombinētās nomenklatūras kodu 2714 klasificētā degslānekļa definīcijai. Jēlmateriāla avota mobilizāciju panāk ar kalnrūpniecības metodēm vai gravitācijas drenāžu, ieguves palielināšanai izmantojot termisko paņēmienu.

2.3. degvielas pamatstandarts – ir standarts, kura pamatā ir transporta enerģijas aprites cikla siltumnīcefekta gāzu emisijas uz vienu enerģijas vienību no naftas izcelsmes degvielām Eiropas Savienībā 2010.gadā un tā vērtība ir 94,1 g CO2 ekv./MJ.

2.4. tradicionālā jēlnafta – ir jebkurš rafinēšanas rūpnīcas izejvielas avots, kura *API* blīvums pārsniedz 10 grādus, jēlnaftai atrodoties iegulā izcelsmes vietā, ja tas mērīts saskaņā ar *ASTM* testēšanas metodi D287, un kas nav klasificējams ar Padomes regulā Nr.2658/87 ar Kombinētās nomenklatūras kodu 2714.

**3. Šos noteikumus degvielas piegādātājs vai degvielas piegādāju grupa piemēro attiecībā uz degvielām, kas kā transporta enerģija tiek izmantota autotransportlīdzekļos un neautoceļu tehnikā (tostarp iekšzemes ūdensceļu kuģos, ja tie nekuģo jūrā), lauksaimniecības un mežsaminiecības traktoros, kā arī atpūtas kuģos, ja tie nekuģo jūrā, kā arī elektroenerģijai, kas tiek piegādāta elektrotransportlīdzekļiem.**

**II. Veicamie pasākumi transporta enerģijas aprites cikla augšposma emisiju samazinājuma panākšanai**

4. Degvielas piegādātājs vai degvielas piegādātāju grupa transporta enerģijas aprites cikla augšposma emisiju samazinājuma panākšanai var izmantot turpmāk minētās metodes:

4.1. ņemt vērā augšosma emisiju samazināšanas projektā, kas uzsākts pēc 2011.gada 1.janvāra, gūto ietaupījumu;

4.2. ierīkot degvielas tirdzniecības vietās uzpildes vai uzlādes punktu transporlīdzekļa uzpildei ar ūdeņradi vai elektrotransportlīdzekļa uzlādei ar elektroenerģiju.

**III. Degvielas piegādātāja ziņojuma sagatavošanas un pārbaudes kārtība**

5. Degvielas piegādātājs vai degvielas piegādātāju grupa transporta enerģijas aprites cikla siltumnīcefekta gāzu emisiju instensitāti aprēķina, izmantojot degvielas piegādātāja ziņojuma veidlapas paraugu.

6. Valsts vides dienests degvielas piegādātāja ziņojuma veidlapas paraugu (3.pielikums) publicē savā tīmekļa vietnē*.*

7. Degvielas piegādātāja vai degvielas piegādātāju grupas sagatavotu degvielas piegādātāja ziņojumu apstiprina neatkarīgs akreditēts auditors. Degvielas piegādātāja ziņojumu iesniedz Valsts vides dienestā papīra formā vai elektroniska dokumenta veidā atbilstoši normatīvajiem aktiem par elektronisko dokumentu noformēšanu.

8. Šo noteikumu 7.punktā minētais auditors ir juridiska persona, kura ir akreditēta Latvijas Nacionālajā akreditācijas birojā un atbilst akreditācijas prasībām, ņemot vērā standartu LVS EN ISO/IEC 17020:2013 A/L "Atbilstības novērtēšana. Prasības dažāda veida institūcijām, kas veic inspekciju (ISO/IEC 17020:2012)". Akreditēto auditoru sarakstu Latvijas Nacionālais akreditācijas birojs publicē savā tīmekļa vietnē.

**IV. Transporta enerģijas aprites cikla siltumnīcefekta gāzu emisiju intensitātes un tās samazinājuma aprēķināšana**

9. Degvielas enerģijas aprites cikla siltumnīcefekta gāzu emisiju samazinājumu var panākt šādos veidos:

9.1. sajaucot naftas izcelsmes degvielu ar biodegvielu vai galapatēriņam transportā Latvijā nododot tīras biodegvielas;

9.2. galapatēriņam transportā Latvijā nododot citas alternatīvās degvielas;

9.3. nodrošinot augšposma emisiju samazinājumu.

10. Degvielas piegādātājs vai degvielas piegādātāju grupa, sniedzot šo noteikumu 3.pielikumā ietverto informāciju, tai skaitā, ietverot datus par iepriekšējā kalendāra gadā galapatēriņam transportā Latvijā katra piegādātā transporta enerģijas veidu, transporta enerģijas apjomu vai daudzumu, siltumnīcefekta gāzu emisiju intensitāti, izcelsmi un pirkuma vietu, aprēķina transporta enerģijas aprites cikla siltumnīcefekta gāzu emisiju intensitāti un tās samazinājumu.

11. Degvielas piegādātājs vai degvielas piegādātāju grupa piegādātās transporta enerģijas siltumnīcefekta gāzu emisiju intensitātes aprēķināšanā ievēro šo noteikumu 1.pielikumā ietvertās prasības un noteiktās turpmāk minētās definīcijas:

12.1. transporta enerģijas siltumnīcefekta gāzu intensitāti izsaka kā oglekļa dioksīda ekvivalentu gramos uz vienu megadžoulu degvielas (g CO2 ekv./MJ);

12.2. siltumnīcefekta gāzu intensitātes aprēķināšanā ņem vērā šādas siltumnīcefekta gāzes:

12.2.1. oglekļa dioksīds, kam, aprēķinot CO2 emisijas ekvivalentu, piemēro attiecību CO2:1;

12.2.2. metāns, kam, aprēķinot CO2 emisijas ekvivalentu, piemēro attiecību CH4:25;

12.2.3. dislāpekļa oksīds, kam, aprēķinot CO2 emisijas ekvivalentu, piemēro attiecību N2O:298.

12.3. emisijas no fosilo degvielu ekstrakcijā, ražošanā, rafinēšanā un patēriņā izmantotās tehnikas un aprīkojuma ražošanas siltumnīcefekta gāzu aprēķinā neņem vērā.

13. Degvielas piegādātājs, kas atbilst mazā vai vidējā uzņēmuma definīcijai, transporta enerģijas siltumnīcefekta gāzu emisiju daudzuma aprēķināšanā ievēro vienkāršotās prasības atbilstoši šo noteikumu 1.pielikumam.

14. Degvielas piegādātājs vai degvielas piegādātāju grupa degvielas piegādātāja ziņojumā attiecībā uz degvielām, kas nav biodegvielas, ievēro šo noteikumu 1.pielikumā ietvertās prasības un noteiktās definīcijas, tai skaitā, bet ne tikai šādas:

14.1. attiecībā uz naftas izcelsmes degvielu augšposma emisiju samazināšanu (turpmāk - AES), papildu šo noteikumu 1.pielikumā ietvertajām prasībām, lai AES atbilstu prasībām, piemērojot ziņošanas un aprēķinu metodi, degvielas piegādātāji vai degvielas piegādāju grupa Valsts vides dienestam paziņo šādu informāciju:

14.1.1. projekta, kas vērsts uz AES, sākuma datums, kas nav vēlāks par 2011. gada 1. janvāri;

14.1.2. ikgadējie emisiju samazinājumi g CO2 ekv.;

14.1.3. laikposms, kurā radās paziņotie samazinājumi;

14.1.4. emisiju avotam vistuvākā projekta, kas vērsts uz AES, atrašanās vieta, kas norādīta platuma un garuma koordinātās grādos līdz ceturtajai zīmei aiz komata;

14.1.5. pamatstandarta gada emisijas pirms emisiju samazināšanas pasākumu ieviešanas un gada emisijas pēc emisiju samazināšanas pasākumu ieviešanas, izteiktas g CO2 ekv. uz MJ iegūtās izejvielas;

14.1.6. atkārtoti neizmantojams sertifikāta numurs, ar kuru unikāli identificēta shēma un paziņotie siltumnīcefekta gāzu samazinājumi;

14.1.7. atkārtoti neizmantojams numurs, ar kuru unikāli identificēta aprēķinu metode un ar to saistītā shēma;

14.1.8. ja projekts, kas vērsts uz AES, ir saistīts ar naftas ekstrakciju, gada vidējā vēsturiskā un pārskata gada gāzes–naftas attiecība (*GNA*) šķīdumā, jēlnaftas spiediens iegulā, dziļums un urbuma ražošanas rādītājs.

14.2. attiecībā uz izcelsmi, papildus šo noteikumu 1.pielikumā ietvertajām prasībām, norāda, vai degviela ir no Eiropas Savienības vai trešām valstīm, kā arī izejvielas komercnosaukums, ja degvielas piegādātājam vai degvielas piegādāju grupai ir pieejama informācija, ņemot vērā, ka:

14.2.1. degvielas piegādātājs ir persona vai uzņēmums, kas importē jēlnaftu no trešām valstīm vai saņem jēlnaftas piegādes no citām dalībvalstīm saskaņā ar Padomes 1995. gada 20. decembra regula (EK) Nr. 2964/95, ar ko Kopienā ievieš jēlnaftas ievedumu un piegāžu reģistrāciju 1. pantu;

14.2.2. degvielas piegādātājs ir ar citiem degvielas piegādātājiem vienojies apmainīties ar informāciju.

14.3. attiecībā uz biodegvielu izcelsmi, izcelsme ir biodegvielas ražošanas paņēmiens, kas noteikts normatīvajos aktos par biodegvielu un bioloģiski šķidro kurināmo ilgtspējības kritērijiem.

14.4. ja izmanto vairākas izejvielas, degvielas piegādātājs paziņo katras tādas izejvielas daudzumu tonnās, kas saražota attiecīgajā pārstrādes rūpnīcā pārskata gadā.

14.5. attiecībā uz pirkuma vietu, papildus šo noteikumu 1.pielikumā ietvertajām prasībām, degvielas piegādātājs norāda tās pārstrādes rūpnīcas atrašanās valsts un nosaukumu, kurā tika veikta pēdējā būtiskā degvielas vai enerģijas pārveide, kas piešķir degvielai vai enerģijai izcelsmi saskaņā ar Komisijas 2015. gada 24. novembra Īstenošanas regula (ES) 2015/2447, ar ko paredz sīki izstrādātus noteikumus, kas vajadzīgi, lai īstenotu konkrētus noteikumus Eiropas Parlamenta un Padomes regulā (ES) Nr. 952/2013, ar ko izveido Savienības Muitas kodeksu.

14.6. ja degvielas piegādātājs, atbilst mazā vai vidējā uzņēmuma definīcijai, transporta enerģijas siltumnīcefekta gāzu emisiju daudzuma aprēķināšanas ietvaros kā pirkuma vietu vai izvelsmi norāda vai nu Eiropas Savienību, vai trešo valsti.

15. Degvielas piegādātājs vai degvielas piegādātāju grupa panākto transporta enerģijas aprites cikla siltumnīcefekta gāzu emisiju samazinājumu novērtē degvielas piegādātāja ziņojuma ietvaros, salīdzinot to ar degvielas pamatstandartu.

16. Degvielas piegādātājs vai degvielas piegādātāju grupa transporta enerģijas aprites cikla augšposma emisiju samazinājuma panākšanas aprēķinu veic degvielas piegādātāja ziņojuma ietvaros.

**Informatīva atsauce uz Eiropas Savienības direktīvu**

Noteikumos iekļautas tiesību normas, kas izriet no:

* Padomes 2015. gada 20. aprīļa direktīvas 2015/652/ES, ar ko nosaka aprēķina metodes un ziņošanas prasības, ievērojot Eiropas Parlamenta un Padomes direktīvu 98/70/EK, attiecībā uz benzīna un dīzeļdegvielu kvalitāti;
* Eiropas Parlamenta un Padomes 2009. gada 23. aprīļa direktīvas 2009/30/EK, ar ko groza direktīvu 98/70/EK attiecībā uz benzīna, dīzeļdegvielas un gāzeļļas specifikācijām un ievieš mehānismu autotransporta līdzekļos lietojamās degvielas radītās siltumnīcefekta gāzu emisijas kontrolei un samazināšanai, groza Padomes direktīvu 1999/32/EK attiecībā uz tās degvielas specifikācijām, kuru lieto iekšējo ūdensceļu kuģos, un atceļ direktīvu 93/12/EEK.

Ministru prezidents M.Kučinskis

Ekonomikas ministrs A.Ašeradens

Iesniedzējs:

Ekonomikas ministrs A.Ašeradens

Vīza:

Valsts sekretārs Ē.Eglītis